Det er det med at komme tæt på andre mennesker og fortælle deres historier, der driver to af FilmMaskinens tidligere elever, Emma Lykager Andreassen og Liv Lundholm Pedersen. - Det giver så meget perspektiv på mennesker, og det, synes jeg, er vildt spændende, siger Emma Lykager Andreassen. Hun arbejder i dag som producerassistent og klipper i produktionsselskabet Dune Productions, som holder til i Løkken, men arbejder i hele landet. - Jeg laver film, fordi jeg kan ikke lade være med at lave film, fastslår hun. For bare tre år siden var hun elev på FilmMaskinen sammen med Liv Lundholm Pedersen. De er blot to ud af mange elever, der i dag lever af at lave film, efter at have været elev på FilmMaskinen i Frederikshavn. Der er nemlig rift om eleverne fra skolen. Hele 80 procent af eleverne arbejder efterfølgende indenfor filmbranchen. Filmmaskinen er en weekendbaseret filmskole for alle unge i hele Nordjylland. Det er helt op til en selv om man vil gå et eller tre år på skolen, hvor man kan blive klogere på filmtekniske discipliner som kamera, lys og lyd –  redigering og så bliver eleverne koblet sammen med professionelle i filmmiljøet. Tiden på FilmMaskinen har ændret alt for Emma Emma Lykager Andreassen og Liv Lundholm Pedersen. - FilmMaskinen har betydet meget for mig. Jeg gik der, da tv-serien Norskov skulle optages i Frederikshavn, og produktionsselskabet tog kontakt til skolen for at høre om, der var nogle elever, der kunne tænkes at ville være med i produktionen. Så jeg kom med der, og det ændrede det hele for mig. For at være med i det miljø gjorde mig sikker på, at det var det, jeg ville, siger Liv Lundholm Pedersen. Vandt priser på filmfestival Liv Lundholm Pedersen var ellers i gang med at uddanne sig til pædagog, men hun blev nødt til at følge sit hjerte og valgte filmen fremfor seminariet. - Den første kortfilm, jeg lavede, Magic, vandt priser på filmfestivaler, og så tænkte jeg, hold da op det er ikke bare for sjov - måske kan jeg finde ud af det, siger hun. Liv Lundholm Pedersen har i dag sit eget produktionsselskab, Saga Media i Skagen. Ud over fortsat at lave kortfilm og dokumentarfilm, så underviser hun også folkeskoleelever og gymnasieelever i film, ligesom hun har kontrakt med FilmMaskinen, hvor hun også står for en del af undervisningen. - Det kører fint, jeg laver det, jeg elsker, og jeg vil bestemt ikke være utilfreds, hvis der kom flere film- og tv-produktioner til Nordjylland, siger Liv Lundholm Pedersen, der i dag bor i Strandby. Emma elsker Nordjylland Samme melding lyder fra Emma Lykager Andreassen, der bor i Aalborg - og er nordjyde med stort N. - Jeg elsker Nordjylland, og jeg drømmer om, at der kommer til at ske så meget på film-området heroppe, at jeg kan blive ved at fortælle historier herfra, siger hun. Jakob drømmer om Amerika Jakob Rughaven drømmer til gengæld om at lave film langt væk fra fødebyen, Frederikshavn. Han vil til Amerika og lave film. Det er i hvert fald det, den 22-årige nordjyde drømmer om. - Det kræver helt sikkert noget, og det er ikke fordi, jeg kan noget ekstraordinært, men jeg synes da selv, jeg er rimelig kreativ, siger Jakob Rughaven. Og som elev på FilmMaskinen har han gennem det seneste år fået lov til at udfolde det kreative gen og har afsluttet med premiere på en kortfilm, "Fugl Uden Vinger", som han har været producer på. - Det har været helt nyt for mig, og det er første gang, jeg prøver at arbejde mere professionelt med film. Tidligere har det bare min egen hobby, siger Jakob Rughaven. På FilmMaskinens hjemmeside kan man om kort tid se den kortfilm, Jakob Rughaven har været med til at lave - lige nu kan man se en stribe kortfilm fra skolens tidligere elever her. Vil leve af at lave film I dag er han ikke i tvivl om, at han gerne vil leve af at lave film, og for ham er film en inspiration, der kan rive en væk fra virkeligheden og sætte drømme og tanker i gang. - Alt ved en film er spændende. Film kan sætte en masse følelser i gang, og hvis jeg skal være rigtig kliche-agtig, så har jeg da selv grædt til en kærlighedsfilm, fortæller Jakob Rughaven. Han har endnu ikke lagt sig fast på hvilken genre, han gerne vil arbejde med i fremtiden, men et er sikkert - han vil til udlandet og lave film; nærmere bestemt New York. Herfra har han allerede fået en invitation; nemlig fra sin faster. - Min faster bor i New York og har en mand, der er inden for filmbranchen, og hun har opfordret mig til at komme derover og prøve mig frem, siger Jakob Rughaven.
Hvert år optages 15 unge med passion for film på FilmMaskinen i Frederikshavn, der er Nordjyllands eneste af sin slags. Størstedelen af eleverne får bagefter job indenfor filmbranchen.